37. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ. 8396/37 της 23 Δεκ. 1978/11 Ιαν. 1979 (ΦΕΚ Β’ 4) Περί των τηρητέων βιβλίων και στοιχείων από τους πρατηριούχους καυσίμων και λιπαντικών αυτοκινήτων, καθόσον αφορά μόνο την εμπορία καυσίμων. Έχοντας υπόψη: 1.Τις διατάξεις της περίπτ. Ε’ της παρ. 2 του άρθρ. 3 του Π.Δ. 99/1977 «περί Κώδικος Φορολογικών Στοιχείων». 2.Τις διατάξεις της περίπτ. ιδ’ του άρθρ. 49 του ανωτέρω Π.Δ/τος, όπως έχει τεθεί με την παρ. 2 του άρθρ. 69 του Νόμ. 814/1978 «περί συμπληρώσεως και τροποποιήσεως φορολογικών και άλλων τινών συναφών διατάξεων». 3.Τη γνωμοδότηση 10/1978 της Επιτροπής Λογιστικών Βιβλίων. 4.Τις δυσχέρειες που αντιμετωπίζουν οι πρατηριούχοι καυσίμων και λιπαντικών αυτοκινήτων στην έκθεση των αποδείξεων για τις λιανικές πωλήσεις των καυσίμων και την ιδιομορφία της εμπορίας των καυσίμων (βενζίνης και πετρελαίου) αποφασίζουμε: Ορίζουμε, από 1ης Ιαν. 1979 και εφεξής, οι πρατηριούχοι καυσίμων και λιπαντικών αυτοκινήτων να εντάσσονται, καθόσον αφορά μόνο την εμπορία καυσίμων (βενζίνης και πετρελαίου), στην πρώτη κατηγορία τηρήσεως βιβλίων, ανεξαρτήτως του ποσού των ετησίων ακαθαρίστων εσόδων τους από την πώληση καυσίμων και λιπαντικών. Η απόφαση αυτή να δημοσιευθεί στην Εφημερίδα της Κυβερνήσεως. 